ಜು.27ರಿಂದ ಧಾರವಾಡ ಎಪಿಎಂಸಿ ಮಾರುಕಟ್ಟೆ ಅನಿರ್ದಿಷ್ಟಾವಧಿಗೆ ಬಂದ್ ಧಾರವಾಡ, ಜು.24: ಕೇಂದ್ರ ಹಾಗೂ ರಾಜ್ಯ ಸರಕಾರದ ನೀತಿ ಖಂಡಿಸಿ ಜು.27 ರಿಂದ ಧಾರವಾಡ ಎಪಿಎಂಸಿ ಮಾರುಕಟ್ಟೆ ಅನಿರ್ದಿಷ್ಟ ಅವಧಿಗೆ ಬಂದ್ ಮಾಡಲು ನಿರ್ಧರಿಸಲಾಗಿದೆ ಎಂದು ಧಾರವಾಡ ದಲಾಲ್ ವರ್ತಕರ ಸಂಘದ ಅಧ್ಯಕ್ಷ ಶಿವಶಂಕರ ಹಂಪಣ್ಣವರ ತಿಳಿಸಿದ್ದಾರೆ. ಗುರುವಾರ ಧಾರವಾಡ ದಲಾಲ್ ವರ್ತಕರ ಸಂಘದ ಸರ್ವ ಸದಸ್ಯರ ಸಭೆ ಕರೆದು ಈ ತೀರ್ಮಾನ ಕೈಗೊಳ್ಳಲಾಗಿದೆ. ಜು.27 ರಿಂದ ನಮ್ಮ ಬೇಡಿಕೆಗೆ ಸರಕಾರ ಸ್ಪಂದಿಸುವವರೆಗೆ ಎಪಿಎಂಸಿ ಬಂದ್ ಮಾಡಲಾಗುವುದು. ರೈತ ಬಾಂಧವರು ಎಪಿಎಂಸಿಗೆ ಈ ವೇಳೆ ಯಾವುದೇ ಆಹಾರಧಾನ್ಯ, ಕಾಳುಕಡಿ ತರಬಾರದು. ಒಂದು ವೇಳೆ ತಂದರೆ ಸರಕಾರವೇ ವ್ಯವಸ್ಥೆ ಮಾಡಬೇಕು. ಅಲ್ಲದೆ, ಅವರೇ ಅದನ್ನು ಖರೀದಿಸಬೇಕಾಗುತ್ತದೆ ಎಂದರು. ಪ್ರಧಾನಿ ನರೇಂದ್ರ ಮೋದಿ ಹೇಳುವ ಹಾಗೆ ಒಂದು ದೇಶ ಒಂದು ತೆರಿಗೆ ಕಾಯ್ದೆ ಜಾರಿಗೆ ಬರಲಿ. ಪ್ರಧಾನ ಮಂತ್ರಿ ಈಗಾಗಲೇ ಸುಗ್ರೀವಾಜ್ಞೆ ಮೂಲಕ ರೈತರಿಗೆ ಸೆಸ್ ಇಲ್ಲ ಎಂದು ಹೇಳಿದ್ದಾರೆ. ಅದರಂತೆ ರಾಜ್ಯ ಸರಕಾರ ರೈತರಿಗೆ ಹೊರೆಯಾಗುವ ಸೆಸ್ ತೆಗೆಯಲಿ. ಎಲ್ಲರಿಗೂ ಏಕರೂಪ ಕಾಯ್ದೆ ಜಾರಿಯಾಗುವಂತೆ ನೋಡಿಕೊಳ್ಳಬೇಕು ಎಂದು ಅವರು ಆಗ್ರಹಿಸಿದರು. ಅದು ಬಿಟ್ಟು ಎಪಿಎಂಸಿ ಒಳಗಡೆ ಒಂದು ಕಾಯ್ದೆ, ಹೊರಗಡೆ ಒಂದು ಕಾಯ್ದೆ ಇರುವುದು ಸರಿಯಾದ ಬೆಳವಣಿಗೆಯಲ್ಲ. ಹೊರಗಡೆ ರೈತರಿಂದ ಕಾಳು ಕಡಿ ಖರೀದಿಸುವ ವರ್ತಕರನ್ನು ಕೂಡ ಎಪಿಎಂಸಿ ಕಾಯ್ದೆ ವ್ಯಾಪ್ತಿಗೆ ತರಬೇಕು. ಇಲ್ಲದಿದ್ದರೆ ಇದರಿಂದ ರೈತರಿಗೆ ನಷ್ಟವಾಗುತ್ತದೆ ಎಂದು ಅವರು ತಿಳಿಸಿದರು. ರೈತರಿಗೆ ಅನ್ಯಾಯವೆಸಗುವುದು ಸರಿಯಲ್ಲ. ರೈತರ ಹೆಸರಿನಲ್ಲಿ ಪ್ರಮಾಣ ವಚನ ಸ್ವೀಕರಿಸಿರುವ ಸಿಎಂ ಯಡಿಯೂರಪ್ಪ ಹಾಗೂ ಎಪಿಎಂಸಿ ಸಚಿವ ಎಸ್.ಟಿ. ಸೋಮಶೇಖರ್ ಈ ಕಡೆ ಗಮನ ಹರಿಸಬೇಕು ಎಂದು ಶಿವಶಂಕರ್ ಆಗ್ರಹಿಸಿದರು. ರಾಜ್ಯದ ಮುಖ್ಯಮಂತ್ರಿ ಎಚ್ಚೆತ್ತುಕೊಂಡು ರಾಜ್ಯದ ಎಲ್ಲ ವರ್ತಕರಿಗೆ ಏಕರೂಪ ಕಾಯ್ದೆ ಜಾರಿಗೆ ಮಾಡಬೇಕು. ರೈತರಿಗೆ ತಂಟೆ ತಕರಾರು ಬಂದರೆ ಯಾರು ಹೊಣೆ. ಅವರಿಗೆ ಸಮಸ್ಯೆಯಾದರೆ ಅವರು ಎಲ್ಲಿಗೆ ಹೋಗಬೇಕು ಎಂದು ಅವರು ಪ್ರಶ್ನಿಸಿದರು. ಸೆಸ್ನಿಂದ ರೈತರೇ ನಾಶ ಆಗ್ತಾರೆ. ರೈತರಿಗೆ ಅನ್ಯಾಯವಾಗಬಾರದು ಅಂದರೆ ಹಸಿರು ಶಾಲು ಹೊದಿಸಿಕೊಂಡು ಪ್ರಮಾಣ ವಚನ ಸ್ವೀಕರಿಸಿದ ಯಡಿಯೂರಪ್ಪ ಸಕರಾತ್ಮಕವಾಗಿ ಸ್ಪಂದಿಸಬೇಕು ಎಂದು ಶಿವಶಂಕರ ಹಂಪಣ್ಣವರ ಹೇಳಿದರು. ಈ ಸಭೆಯಲ್ಲಿ ಸಂಘದ ಗೌರವ ಕಾರ್ಯದರ್ಶಿ ಬಸವರಾಜ ತೆಗ್ಗಿ, ಉಪಾಧ್ಯಕ್ಷ ವಿಶ್ವನಾಥ ಯಂಡಿಗೇರಿ, ಸದಸ್ಯರಾದ ಬಸವರಾಜ ಸುರೇಬಾನ್, ಟಿ.ಕೆ. ಪವಾರ, ಎಸ್.ವೈ. ಸಂಕೋಜಿ ಸೇರಿದಂತೆ ಇನ್ನಿತರರು ಉಪಸ್ಥಿತರಿದ್ದರು.